കഷ്ടപ്പാടിലെ സ്വപ്നം ഇനി ഡോ. അഞ്ചുവിന് സ്വന്തം കുറ്റിച്ചല്: അഞ്ചുവിന്റെ അച്ഛന് കഷ്ടപ്പാടില് തീര്ത്ത ഒരു സ്വപ്നമുണ്ടായിരുന്നു. ആ സ്വപ്നത്തിന്റെ സാഫല്യമാണ് ഡോ. അഞ്ചു. കുറ്റിച്ചല് പഞ്ചായത്തിലെ അഗസ്ത്യവന മേഖലയ്ക്ക് താഴെയുള്ള കോട്ടൂര് കാപ്പുകാട് റോഡരികത്ത് വീട്ടില് ടാപ്പിംഗ് തൊഴിലാളിയായ തങ്കയ്യന് ഉഷ ദമ്ബതികളുടെ മകള് അഞ്ചുവാണ് എം.ബി.ബി.എസ് പഠനം പൂര്ത്തിയാക്കി അച്ഛന്റെ സ്വപ്നം സഫലമാക്കിയത്. 2016ലാണ് മലപ്പുറം മഞ്ചേരി ഗവ. മെഡിക്കല് കോളേജില് മെറിറ്റ് സീറ്റില് പ്രവേശനം ലഭിച്ചത്. കുട്ടിക്കാലം മുതല് പഠിത്തത്തില് മിടുക്കിയായിരുന്നു അഞ്ചു. നല്ല മാര്ക്കോടെ പ്ലസ്ടു കഴിഞ്ഞ് മെഡിക്കല് എന്ട്രസ് പരീക്ഷയെഴുതുമ്ബോഴും മെരിറ്റ് സീറ്റില് അഡ്മിഷന് വേണമെന്നായിരുന്നു വാശി. തുടര്ന്ന് മെരിറ്റ് സീറ്റില് അഞ്ചുവിന് അഡ്മിഷനും കിട്ടി. പിന്നെയുള്ള അഞ്ചു വര്ഷം തങ്കയ്യന് അദ്ധ്വാനത്തിന്റെ ദിനങ്ങളായിരുന്നു. അതിനൊടുവിലാണ് മകള് മെഡിസിന് പഠനം പൂര്ത്തിയാക്കുന്നത്. ടാപ്പിംഗിനിടെ നെയ്ത സ്വപ്നം രണ്ടു പതിറ്റാണ്ടിലേറെയായി കോട്ടൂരിലെ റബര് ടാപ്പിംഗ് തൊഴിലാളിയാണ് അഞ്ചുവിന്റെ പിതാവ് തങ്കയ്യന്. തന്റെ ചെറിയ വരുമാനത്തിലൂടെ തങ്കയ്യന് മകള്ക്ക് വേണ്ട എല്ലാ പ്രോത്സാഹനവും നല്കി. സാമ്ബത്തികമായി ഞെരുങ്ങുമ്ബോഴും മകള് ഡോക്ടറാകുമ്ബോള് തങ്ങളുടെ കഷ്ടപ്പാടുകള് നീങ്ങുമെന്ന വിശ്വാസത്തിലാണീ കുടുംബം. ഒന്ന് മുതല് ഏഴുവരെ കോട്ടൂര് ഗവ. യു.പി സ്കൂളിലും, എട്ട് മുതല് പത്തു വരെ കുറ്റിച്ചല് പരുത്തിപ്പള്ളി ഗവ. വൊക്കേഷണല് ഹയര്സെക്കന്ഡറി സ്കൂളിലെ മലയാളം മീഡിയത്തിലുമായിരുന്നു അഞ്ചുവിന്റെ പഠനം. തുടര്ന്ന് കാട്ടാക്കട കുളത്തുമ്മല് ഗവ. ഹയര് സെക്കന്ഡറി സ്കൂളില് നിന്ന് പ്ലസ് ടു പഠനം പൂര്ത്തിയാക്കി. സാധാരണക്കാരനും ഉന്നത വിദ്യാഭ്യാസമേഖല ബാലികേറാമലയല്ലന്ന് തെളിയിക്കുകയാണ് അഞ്ചുവിന്റെ ജീവിതം.